**Voi stajari**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Voi, stejari, ce încă ţineţi

Fruntea sus şi pieptul dârz

Fie ploaie, fie viscol

Ori potop cumplit de vânt.

Voi, cei ce răbdaţi de sete

Când alţii în silă beau,

Voi, ce-ncremeneaţi în geruri

Când la foc ei lăfăiau.

Voi, ce aţi crescut din truda

Mâinilor cu bătături

Împărţind o mămăligă

La mereu prea multe guri.

Voi, ce nu aţi plâns de pofta

Marafetului lucios,

Ci de lacrima şi mila

Celui înglodit, de jos.

Voi, ce-aţi smuls sceptrul izbânzii

Fir cu fir şi bob cu bob

Din nisipul deznădejdii

Şi din teama tuturor.

Voi, ce n-aţi plecat genunchiul,

Ci, scrâşnind vârtos din dinţi,

Aţi răbdat să crape biciul

Ce lovea, rugând la sfinţi.

...........................................

Vouă vi se datorează

Azi lumina de pe cer,

Care ne arată calea

Adevărului etern.

Şi dreptatea, şi puterea

Şi speranţa ce mai e,

E lăstar din rădăcina

Ce vă poartă genele.

Voi, stejari ce năzuita-ţi

Biruinţa celor drepţi

Ia priviţi cum crapă strâmbii,

Îndoindu-se încet.

Se golesc de vanitate

Putrezind sub strai ales,

Mânioşi că semănară

Ce acum au de cules.

..................................

Din sămânţa de virtute

Cresc vlăstare de virtuţi,

Din ticăloşie creşte

Doar dispreţul celor mulţi.

Poem dedicat prietenilor mei, Laura-Alexandra şi Horaţiu Pui